Vetla

**Vetla küla** on küla Harju maakonnas Anija valla idaosas Jägala jõe ääres.

Vetla küla on kirjalikult esmamainitud 1379. aastal. Toona saksakeelse nimega Vettevilge, tõenäoliselt Veteviljast tuletatuna, viitega vesiveskile – veski järgi sai küla hiljem nime. 1694. aastal oli küla nimi juba Wetla, 1844 Wätla. 1977. aastal liideti Vetla külaga Taganurga küla. Küla läbivad Perila–Jäneda tee ja Paunküla–Vetla tee.

## Veski ja hüdroelektrijaam
Vesiveski omanikuks sai 1920. aastatel Hugo Pärnamäe, kes renoveerimise käigus asendas vesiratta Rootsist tellitud veeturbiinidega, mis töötasid Nõukogude aja lõpuni: suurem turbiin andis elektrit ning aitas jahvatada jahu ja hoida töös saekaatrit, väiksema turbiini vooluga varustati talud kahe kilomeetri raadiuses. Veskimehe hooned asuvad veski vastas, kõrgel vasemkaldal. 2003. aastal ehitati veski juurde hüdroelektrijaam. Paisu tõttu on Vetlas paisjärv.

## Sõjad
Külas asuvad Vabadussõja mälestussammas ja Vabadussõjas hukkunute ühishaud, mis on arvatud ajaloomälestisteks. Sammas püstitati esimest korda 1932. aastal, 1940. aastal see lõhuti ja uputati jõkke, 1942. aastal toodi sammas välja ja pandi uuesti püsti, kuid nõukogude võimu ajal hävitati taas. Vetla lahingu 71. aastapäevaks jaanuaris 1990 paigaldati sammas uuesti vanale kohale.

## Sild
Vetla raudbetoonist sild valmis 1932. aastal. Varem kasutati jõeületuseks koos veskipaisuga ehitatud puusilda, kuid too lagunes. Uus sild ehitati paisust eemale, tänapäevasele asukohale, Jüri–Peningi maanteele, mistõttu muutus ses kohas ka tee sirgemaks. Sild õhiti taganeva punaväe poolt 1941. aastal ja liiklus toimus veepaisule rajatud ajutisel sillal. Praegune sild valmis 1960. aastatel.

## Loodus
Piirkonda ümbritsevad soised metsad. Läheduses asuvad Kakerdaja raba ja Kõrvemaa maastikukaitseala, Taganurga (Rootsipere) mõhnastik, Eestis ainulaadne mandrijää servakuhjatiste vormi esinemine. Vetla külas asub Anija valla kõrgeim tipp, 104 meetri kõrgune Määrasmägi. Vetlas asub Kaeramäe Silmaallikas.

## Kultuur
Vetlas filmiti 2019. aasta veebruaris mängufilmi "Hüvasti NSVL" stseene ning 2021. aasta augustis Serbia telesarja "Besa" märulistseene.

## Matkarajad
Vetlat läbivad ja selle läheduses on mitu matkarada: Kakerdaja loodusrada (7 km), Peraküla–Aegviidu–Ähijärve matkatee (870 km), Oandu-Aegviidu-Ikla matkarada (372 km), Penijõe–Aegviidu–Kauksi matkatee (615 km).
## Pilte

Fail:Vetla peenpalkidest bussipeatus.jpg|Vetla peenpalkidest bussipeatus, 2021
Fail:Vetla saekaater ja hüdroelektrijaam 2014. aastal. Jäädvustatud Jägala jõe sillalt.jpg|Vetla saekaater ja hüdroelektrijaam 2014. aastal. Jäädvustatud Jägala jõe sillalt
Fail:Vetla jõeorg 1978. aastal.jpg|Vetla jõeorg, 1978
Fail:Vetla paisjärv, pais, hüdroelektrijaam ja vesiveski. 02. veebruar 2021.jpg|Vetla paisjärv, pais, hüdroelektrijaam ja vesiveski, 2021
Fail:Vetla Vabadussõja mälestussammas. 02. veebruar 2021.jpg|Vetla Vabadussõja mälestussammas, 2021
Fail:Vetla küla läbistab mitu matkarada, 13. veebruar 2021.jpg|Vetla küla läbib mitu matkarada, 2021
Fail:Perila-Jäneda maantee Vetlas 1978.jpg|Perila–Jäneda maantee Vetlas, 1978
Fail:Perila-Jäneda maantee Vetlas 2021. aasta kevadel.jpg|Perila–Jäneda maantee Vetlas, 2021
Fail:Metskits 2020. aasta kevadel Penijõe-Aegviidu-Kauksi matkatee Vetla lõigul.jpg|Metskits Penijõe–Aegviidu–Kauksi matkatee Vetla lõigul, 2020
Fail:Vetla vesiveski ja möldritalu ja saun (2021. aasta september).jpg|Vetla vesiveski ja möldritalu
Fail:Metssea emis poegadega maanteed ületamas. Kõrvemaa, 2016. a. aprill..jpg|Metssea emis ületab Vetlas poegadega maanteed
Fail:Vetla kirjaga kivi maantee ääres 2023. aastal.jpg|Vetla kirjaga kivi, 2023


## Vaata ka
*Vetla hüdroelektrijaam
*Taganurga mõhnastik
*Kakerdaja raba
*Kõrvemaa
*Jägala jõgi

## Viited